
A machiavellizmus és az észlelt családműködés vizsgálata az élettörténeti stratégiákat érintő evolúciós kontextus tükrében

Vizsgálatunk során a machiavellizmus és az észlelt családműködés lehetséges kapcsolatát vettük górcső alá a szocializáció evolúciós modelljének tükrében. A machiavellizmus magasabb mértékével rendelkező serdülők családműködését a Circumplex modell kiegyensúlyozatlan területeivel hoztuk összefüggésbe, melyhez a Mach IV. tesztet és az Olson-féle Családi Tesztet vettük fel.
A kezdeti 435 fős mintát a mach pontszámok alapján differenciáltuk, majd tovább redukálva 138 fő adatait használtuk fel: az alacsony machos fiatalok csoportját 69 személy – 20 fiú és 49 lány- alkotta, míg a magas machosok csoportját is 69 személy - 29 fiú és 40 lány- alkotta. Az átlagéletkor 17 év (Mean=17,30; Sd=0,775) volt.
Eredményeink rávilágítanak a machiavellizmus magasabb mértékével rendelkező serdülők kiegyensúlyozatlanabb családműködésére az alacsony machos társaikéhoz képest, mely a kohézió dimenzión belül a szétesett és kevésbé összetartó kapcsolatot, míg a flexibiltás dimenzión belül a kevésbé rugalmas kapcsolatot jeleníti meg. Ezen serdülők családi kommunikációja szegényesebb és negatívabb, továbbá elégedetlenebbek a családjukkal a machiavellizmus alacsony mértékével rendelkező serdülőkhöz viszonyítva.
Valószínűsíthető tehát, hogy a magas stresszel bíró családi környezettel jellemezhető életpálya nagy mértékben hozzájárulhat a machiavelliánus stratégia kialakulásához; továbbá ez a fajta stressz a család működésmódjában is jól kivehetően megmutatkozik.

